SCB เล็งส่งหุ้น IPO เข้าเทรดอีก 3 ดีลช่วงครึ่งปีหลัง
SCB เล็งส่งหุ้น IPO เข้าเทรดอีก 3 ดีลช่วงครึ่งปีหลัง เผยมีดีล M&A อีกมากกว่า 10 ราย
13 ก.ค. 2558

นายสุทธิพัฒน์ เสรีรัตน์ รองผู้จัดการใหญ่ ผู้บริหารสูงสุดวาณิชธนกิจและธุรกิจตลาดทุน ธนาคารไทยพาณิชย์ จำกัด (มหาชน) หรือ SCB เปิดเผยว่า สำหรับงานให้บริการด้านวาณิชธรกิจของธนาคารในช่วงที่เหลือของปียังมีงานการเป็นที่ปรึกษาทางการเงินเพื่อจำหน่ายหุ้นสามัญเพิ่มทุนให้กับประชาชนครั้งแรก (IPO) มากกว่า 3 ดีล คือ บริษัท บางกอกแร้นช์ จำกัด (มหาชน) หรือ BR ส่วนที่เหลือ ได้แก่ ธุรกิจที่เกี่ยวข้องกับน้ำมันและแก๊ส และกองทรัสต์เพื่อลงทุนในอสังหาริมทรัพย์ (REIT)
โดย บริษัทมองว่า IPO ที่จะเข้าในช่วงครึ่งปีหลังยังไม่มีการชะลอการเข้าทำการซื้อขายในตลาดหลักทรัพย์แห่งประเทศไทย แม้ว่าสภาวะตลาดในช่วงที่ผ่านมาจะมีปัจจัยกดดันตลาดค่อนข้างมาก
นอกจากนี้ ยังมีดีลการเป็นที่ปรึกษาการซื้อกิจการและการควบรวมกิจการ (M&amp;A) ที่อยู่ในระหว่างขั้นตอนการดำเนินการ (Pipe Line) อีกมากกว่า 10 ดีล แต่ยังไม่สามารถระบุได้ว่าจะได้เห็นในปีนี้จำนวนเท่าใด เนื่องจากบางดีลต้องใช้ระยะเวลาในการศึกษาความเป็นไปได้และความคุ้มค่าในการลงทุน ทั้งนี้ มูลค่าดีลที่เล็กที่สุดที่อยู่ใน Pipe Line ของธนาคารอยู่ที่ประมาณ 3-4 พันล้านบาท